30. ΑΠΟΦΑΣΙΣ ΥΠΟΥΡΓΩΝ ΕΘΝΙΚΗΣ ΟΙΚΟΝΟΜΙΑΣ, ΟΙΚΟΝΟΜΙΚΩΝ  ΚΑΙ ΚΟΙΝΩΝΙΚΩΝ ΥΠΗΡΕΣΙΩΝ Αριθ.132/4149 της 19/23 Σεπτ. 1973 (ΦΕΚ Β΄ 1095) Περί ανακαθορισμού του ποσοστού υπολογισμού του υπό του ΤΑΔΚΥ παρεχομένου βοηθήματος. (Διορθ. Ημαρ. εν ΦΕΚ Β΄ 1151 της 1 Οκτ. 1973). Έχοντες υπ’ όψει: α)Τας διατάξεις της παρ. 3 του άρθρ. 14 του Ν.Δ. 3894/58 «περί οργανώσεως της Υπηρεσίας του Ταμείου Ασφαλίσεως Δημοτικών και Κοινοτικών Υπαλλήλων κλπ.» (ΦΕΚ 192/58 τεύχ. Α΄). β)Τας διατάξεις του άρθρ. 39 του υπ’ αριθ. 40/72 Β.Δ/τος «περί κωδικοποιήσεως εις ενιαίον κείμενον των ισχυουσών διατάξεων περί Υπουργικού Συμβουλίου και Υπουργείων». γ)Την από 28.6.73 απόφασιν του Δ.Σ. του ΤΑΔΚΥ, υποβληθείσαν δια της υπ’ αριθ. 8134/1973 αναφοράς αυτού, αποφασίζομεν: 1.Εγκρίνομεν την απόφασιν του Διοικητικού Συμβουλίου του Ταμείου Ασφαλίσεως Δημοτικών και Κοινοτικών Υπαλλήλων την ληφθείσαν κατά την υπ’ αριθ. 12/28.6.73 συνεδρίασιν αυτού, περί ανακαθορισμού του ποσοστού του παρεχομένου υπό του Ταμείου Ασφαλίσεως Δημοτικών και Κοινοτικών Υπαλλήλων μηνιαίου βοηθήματος, ως ακολούθως: α.Δια το έτος 1970 εις 9,06‰ του μηνιαίου μισθού εξόδου του ησφαλισμένου. β.Δια το έτος 1971 εις 8,63‰ του μηνιαίου μισθού εξόδου του ησφαλισμένου. γ.Δια το έτος 1972 εις 8,21‰ του μηνιαίου μισθού εξόδου του ησφαλισμένου. δ.Δια το έτος 1973 εις 7,82‰ του μηνιαίου μισθού εξόδου του ησφαλισμένου. 2.Το ως άνω καθοριζόμενον βοήθημα δεν δύναται να είναι έλασσον ή μείζον του υπό τας αυτάς ασφαλιστικάς προϋποθέσεις απονεμηθέντος βοηθήματος εις τους εξελθόντας της ασφαλίσεως κατά τα ως άνω έτη. Η παρούσα δημοσιευθήτω δια της Εφημερίδος της Κυβερνήσεως. 